钦定古今图书集成/明伦汇编/氏族典/第211卷 > 《廖用贤尚友录》 > 毛士龙
## 钦定古今图书集成/明伦汇编/氏族典/第211卷 > 《廖用贤尚友录》 > 毛士龙

按《明外史王允成传》：“毛士龙，字伯高，宜兴人。万历四
十一年进士，授杭州推官。熹宗即位，擢刑科给事中。
杨涟去国，抗疏请留。天启改元正月，疏论三案，帝是
之。李选侍之移宫也，其内竖刘朝、田诏、刘进忠等五
人以盗资下狱，尚书黄克缵庇之，数称其冤。帝不从，
论死。是年五月，魏进忠用事，朝等进重赂，令其下李”
文盛等上疏鸣冤，进忠即传旨贷死。旨下刑科，士龙
抄参者三，旨几中寝。克缵乃陈其冤状，进忠传旨立
释。士龙愤，劾克缵等罪，由是进忠及诸奄衔士龙刺
骨。九月，士龙劾顺天府丞邵辅忠奸贪，辅忠大惧。朝
等因诱以超擢，令攻士龙。辅忠遂讦士龙官杭州。时
盗库纳妓，进忠从中下其疏。尚书周嘉谟等言“两人
所讦皆风闻，请宽贷。”进忠不从。削士龙籍，辅忠落职
闲住。进忠后易名忠贤，显盗国柄，恨士龙未已。四年
令其私人张纳劾之，再命削籍。明年入之汪文言狱，
遣戍平阳卫。六年，御史刘徽复劾士龙，下法司逮治。
士龙知忠贤必杀己，夜中穴墙遁，潜至家，载妻子浮
太湖以免。庄烈帝嗣位，忠贤伏诛，朝士为士龙称冤，
诏尽赦其罪。士龙始诣阙谢恩，命复官致仕。至崇祯
十四年，里人周延儒再相，始起漕储副使，督苏、松诸
郡粮。明年入为太仆少卿。又明年擢左佥都御史，谢
病归。国变后卒。

===毛文龙===按《明外史袁崇焕传》：“毛文龙者，仁和人。以都司援朝
鲜，逗遛辽东。辽东失，自海道逃回，授总兵，累加至左
都督，挂将军印，赐尚方剑，设军镇皮岛。崇焕阅兵抵
岛，斩之。”